b"\n_START_ARTICLE_\nViroz\xc4\x83 respiratorie\n_START_SECTION_\nSemne \xc8\x99i simptome\n_START_PARAGRAPH_\nSimptomele tipice ale unei r\xc4\x83celi includ tuse, rinoree, congestie nazal\xc4\x83 \xc8\x99i durere sau irita\xc8\x9bie \xc3\xaen zona g\xc3\xa2tului. C\xc3\xa2teodat\xc4\x83, acestea sunt \xc3\xaenso\xc8\x9bite de durere muscular\xc4\x83 (mialgie), senza\xc8\x9bie de oboseal\xc4\x83, cefalee (durere de cap) \xc8\x99i sc\xc4\x83derea poftei de m\xc3\xa2ncare. Durerea de g\xc3\xa2t este prezent\xc4\x83 \xc3\xaen aproximativ 40% dintre cazuri, \xc3\xaen timp ce pentru tuse \xc8\x99i dureri musculare procentul este de aproape 50%. La adul\xc8\x9bi, febra \xc3\xaen general nu este prezent\xc4\x83, dar apare \xc3\xaen mod obi\xc8\x99nuit la sugari \xc8\x99i copii. De asemenea, tusea este de obicei mai u\xc8\x99oar\xc4\x83 dec\xc3\xa2t cea care \xc3\xaenso\xc8\x9beste gripa. Prezen\xc8\x9ba simultan\xc4\x83 a tusei \xc8\x99i a febrei indic\xc4\x83, \xc3\xaen cazul adul\xc8\x9bilor, o probabilitate mai ridicat\xc4\x83 de grip\xc4\x83 dec\xc3\xa2t de viroz\xc4\x83. De altfel, \xc3\xaentre cele dou\xc4\x83 condi\xc8\x9bii patologice, exist\xc4\x83 o serie \xc3\xaentreag\xc4\x83 de similarit\xc4\x83\xc8\x9bi. Totodat\xc4\x83, infec\xc8\x9biile cauzate de un num\xc4\x83r de virusuri implicate \xc3\xaen apari\xc8\x9bia r\xc4\x83celii pot s\xc4\x83 fie uneori \xc8\x99i asimptomatice. Culoarea sputei sau secre\xc8\x9biei nazale poate varia de la incolor\xc4\x83 spre galben sau verde \xc8\x99i nu indic\xc4\x83 etiologia agentului responsabil de infec\xc8\x9bie.\n_START_SECTION_\nEvolu\xc8\x9bie\n_START_PARAGRAPH_\nO r\xc4\x83ceal\xc4\x83 \xc3\xaencepe \xc3\xaen mod normal printr-o senza\xc8\x9bie de oboseal\xc4\x83 \xc8\x99i de frig, str\xc4\x83nut \xc8\x99i o durere de cap, urmat\xc4\x83 \xc3\xaen zilele urm\xc4\x83toare de secre\xc8\x9bii nazale \xc8\x99i tuse. Simptomele se pot manifesta \xc3\xaen primele 16 ore de la expunere, ating\xc3\xa2nd apogeul la 2-4 zile de la debut. Acestea se amelioreaz\xc4\x83, \xc3\xaen mod obi\xc8\x99nuit, \xc3\xaen 7-10 zile, dar \xc3\xaen unele cazuri pot persista p\xc3\xa2n\xc4\x83 la trei s\xc4\x83pt\xc4\x83m\xc3\xa2ni. Durata medie a tusei este de 18 zile, iar \xc3\xaen unele cazuri, persoanele afectate pot dezvolta o tuse post-viral\xc4\x83 care se poate men\xc8\x9bine dup\xc4\x83 ce infec\xc8\x9bia a disp\xc4\x83rut. La copii, tusea dureaz\xc4\x83 mai mult de zece zile \xc3\xaen 30-40% din cazuri, ajung\xc3\xa2nd la peste 25 de zile \xc3\xaen 10% din cazuri.\n_START_SECTION_\nVirologie\n_START_PARAGRAPH_\nViroza respiratorie este o infec\xc8\x9bie a c\xc4\x83ilor respiratorii superioare. Agentul patogen cel mai des incriminat este rinovirusul (30-80%), un tip de picornavirus ce con\xc8\x9bine 99 de serotipuri cunoscute. Alte tipuri implicate pot fi: coronavirusul (~15%), influenza (10-15%), adenovirusul (5%), parainfluenza (virusurile paragripale), virusul sinci\xc8\x9bial respirator (VSR), enterovirusurile (altele dec\xc3\xa2t rinovirusurile) \xc8\x99i metapneumovirusul uman. Adesea, este prezent mai mult dec\xc3\xa2t un singur virus. \xc3\x8en total, peste dou\xc4\x83 sute de tipuri diferite de virusuri sunt asociate cu r\xc4\x83celile.\n_START_SECTION_\nMod de transmitere\n_START_PARAGRAPH_\nVirusul responsabil de r\xc4\x83ceal\xc4\x83 se transmite \xc3\xaen mod tipic prin inhalarea pic\xc4\x83turilor mici din aer (aerosoli), prin contact direct cu secre\xc8\x9bii nazale infectate sau diverse obiecte prin care se poate transmite infec\xc8\x9bia (\xc3\xaembr\xc4\x83c\xc4\x83minte de l\xc3\xa2n\xc4\x83, c\xc4\x83r\xc8\x9bi). P\xc3\xa2n\xc4\x83 \xc3\xaen acest moment nu s-a stabilit care dintre aceste c\xc4\x83i prezint\xc4\x83 riscul cel mai mare. Cu toate acestea, contactul fizic dintre persoane, cu sau f\xc4\x83r\xc4\x83 implicarea unui obiect contaminat, pare s\xc4\x83 fie de-o mai mare importan\xc8\x9b\xc4\x83 dec\xc3\xa2t transmiterea prin aerosoli. Virusurile au capacitatea de a supravie\xc8\x9bui perioade \xc3\xaendelungate de timp \xc3\xaen mediu (peste 18 ore \xc3\xaen cazul rinovirusurilor). Se pot ata\xc8\x99a de m\xc3\xa2inile oamenilor cu care vin \xc3\xaen contact \xc8\x99i ulterior transmise c\xc4\x83tre ochii sau nasul lor unde infec\xc8\x9bia are loc. Transmiterea este des \xc3\xaent\xc3\xa2lnit\xc4\x83 \xc3\xaen cadrul gr\xc4\x83dini\xc8\x9belor sau \xc8\x99colilor, din cauza prezen\xc8\x9bei multor copii cu imunitate sc\xc4\x83zut\xc4\x83, care adesea au \xc8\x99i o igien\xc4\x83 precar\xc4\x83. Prin intermediul lor, aceste infec\xc8\x9bii sunt transmise mai apoi acas\xc4\x83, c\xc4\x83tre al\xc8\x9bi membrii ai familiei. Nu exist\xc4\x83 nici-o dovad\xc4\x83 c\xc4\x83 aerul recirculat din timpul zborurilor cu avioanele comerciale ar fi o metod\xc4\x83 de transmitere. Totu\xc8\x99i, persoanele care se afl\xc4\x83 \xc3\xaen proximitatea acestor guri de ventila\xc8\x9bie a aerului pot prezenta un risc crescut. R\xc4\x83celile cauzate de rinovirus au cel mai mare grad de infec\xc8\x9biozitate doar \xc3\xaen primele trei zile de la apari\xc8\x9bia simptomelor, fiind mult mai pu\xc8\x9bin periculoase ulterior.\n_START_SECTION_\nRolul vremii \xc3\xaen apari\xc8\x9bia r\xc4\x83celii\n_START_PARAGRAPH_\nPotrivit tradi\xc8\x9biei populare, r\xc4\x83ceala poate fi \xe2\x80\x9eluat\xc4\x83\xe2\x80\x9d ca urmare a expunerii prelungite la temperaturi sc\xc4\x83zute, cum ar fi condi\xc8\x9biile de ploaie sau iarn\xc4\x83. C\xc3\xa2teva dintre virusurile care cauzeaz\xc4\x83 r\xc4\x83ceala sunt sezoniere, av\xc3\xa2nd loc mult mai frecvent \xc3\xaen timpul condi\xc8\x9biilor de umezeal\xc4\x83 sau de frig. Motivul care st\xc4\x83 la baza acestui fapt nu au fost pe deplin elucidate. Cauzele ar putea fi determinate de schimb\xc4\x83rile induse de frig asupra sistemului respirator, r\xc4\x83spunsul imun sc\xc4\x83zut \xc8\x99i nivelul sc\xc4\x83zut de umiditate care cre\xc8\x99te gradul de transmitere viral\xc4\x83. Acesta din urm\xc4\x83 are loc probabil datorit\xc4\x83 aerului uscat care permite aerosolilor virali s\xc4\x83 se disperseze pe o distan\xc8\x9b\xc4\x83 mai lung\xc4\x83 \xc8\x99i s\xc4\x83 persiste mai mult timp \xc3\xaen aer. Ar putea fi \xc8\x99i din cauza factorilor sociali, prin persoanele care petrec mai mult timp \xc3\xaentr-o \xc3\xaenc\xc4\x83pere l\xc3\xa2ng\xc4\x83 o persoan\xc4\x83 infectat\xc4\x83, a\xc8\x99a cum este cazul, \xc3\xaen mod specific, copiilor la \xc8\x99coal\xc4\x83. Sc\xc4\x83derea temperaturii organismului, ca factor de risc, este destul de controversat\xc4\x83. Majoritatea dovezilor sugereaz\xc4\x83 c\xc4\x83 ar putea totu\xc8\x99i reprezenta o susceptibilitate crescut\xc4\x83 la infec\xc8\x9bii.\n_START_SECTION_\nAlte cauze\n_START_PARAGRAPH_\nImunitatea de grup, generat\xc4\x83 de o expunere anterioar\xc4\x83 la virusurile care determin\xc4\x83 r\xc4\x83ceala, are un rol important \xc3\xaen limitarea transmiterii virale. Acest lucru a fost observat \xc3\xaen r\xc3\xa2ndul tinerilor, care prezint\xc4\x83 un risc crescut de infec\xc8\x9bii respiratorii. Un sistem imunitar sl\xc4\x83bit poate fi, de asemenea, un factor de risc pentru boal\xc4\x83. Deprivarea de somn \xc8\x99i malnutri\xc8\x9bia au fost \xc8\x99i ele asociate cu un risc crescut de dezvoltare a infec\xc8\x9biei \xc3\xaen urma expunerii la rinovirus, datorit\xc4\x83 efectelor lor asupra func\xc8\x9biei imunitare. Al\xc4\x83ptarea scade riscul otitei medii acute \xc8\x99i infec\xc8\x9biilor tractului respirator inferior, al\xc4\x83turi de alte boli. Este recomandat ca al\xc4\x83ptarea s\xc4\x83 fie continuat\xc4\x83 atunci c\xc3\xa2nd sugarul sufer\xc4\x83 de r\xc4\x83ceal\xc4\x83. \xc3\x8en \xc8\x9b\xc4\x83rile dezvoltate al\xc4\x83ptarea ar putea s\xc4\x83 nu fie, totu\xc8\x99i, suficient\xc4\x83 pentru protec\xc8\x9bia \xc3\xaempotriva virozei respiratorii.\n_START_SECTION_\nFiziopatologie\n_START_PARAGRAPH_\nSimptomele virozei respiratorii sunt considerate a fi \xc3\xaen primul r\xc3\xa2nd legate de r\xc4\x83spunsul imun la virus. Mecanismul acestuia este specific fiec\xc4\x83rui tip de virus. Spre exemplu, rinovirusul se transmite \xc3\xaen mod tipic prin contact direct, leg\xc3\xa2ndu-se de receptorii ICAM-1 ai omului, prin mecanisme necunoscute, pentru a declan\xc8\x99a eliberarea de mediatori ai inflama\xc8\x9biei, care mai apoi produc simptomele. Acest lucru nu cauzeaz\xc4\x83, \xc3\xaen general, destruc\xc8\x9bii la nivelul epiteliului nazal. Pe de alt\xc4\x83 parte, virusul sinci\xc8\x9bial respirator (VSR) se transmite at\xc3\xa2t prin contact direct c\xc3\xa2t \xc8\x99i prin inhalarea de aerosoli. Apoi acesta se multiplic\xc4\x83, la nivelul nasului \xc8\x99i g\xc3\xa2tului, \xc3\xaenainte de a se extinde (adesea) c\xc4\x83tre tractul respirator inferior. VSR provoac\xc4\x83, \xc3\xaentr-adev\xc4\x83r, deteriorarea \xc8\x9besutului epitelial. De asemenea, virusul paragripal induce \xc8\x99i el \xc3\xaen mod obi\xc8\x99nuit o inflama\xc8\x9bie la nivelul mucoasei nazale, g\xc3\xa2tului \xc8\x99i bronhiilor. La copiii mici, atunci c\xc3\xa2nd afecteaz\xc4\x83 traheea, acest virus poate determina simptomatologia unui crup (obstruc\xc8\x9bie a laringelui), datorit\xc4\x83 dimensiunii mici ale c\xc4\x83ilor sale respiratorii.\n_START_SECTION_\nDiagnostic\n_START_PARAGRAPH_\nDistinc\xc8\x9bia dintre diferite infec\xc8\x9bii virale ale tractului respirator superior se face, \xc3\xaen genere, \xc3\xaen func\xc8\x9bie de locul \xc3\xaen care apar simptomele. Viroza respiratorie afecteaz\xc4\x83 cu prec\xc4\x83dere zona nazal\xc4\x83, faringita - g\xc3\xa2tul, iar bron\xc8\x99ita - pl\xc4\x83m\xc3\xa2nii. Toate acestea, \xc3\xaens\xc4\x83, se pot \xc3\xaentrep\xc4\x83trunde \xc3\xaen mod significant, astfel c\xc4\x83 mai multe zone pot fi afectate (\xc3\xaen acela\xc8\x99i timp). R\xc4\x83ceala este adesea definit\xc4\x83 ca o inflama\xc8\x9bie nazal\xc4\x83 cu o inflamare a g\xc3\xa2tului de intensitate variabil\xc4\x83. Sunt frecvente cazurile \xc3\xaen care persoanele afectate \xc3\xae\xc8\x99i diagnosticheaz\xc4\x83 singuri aceast\xc4\x83 boal\xc4\x83. Izolarea agentului viral implicat propriu-zis este rar efectuat\xc4\x83. \xc3\x8en general, nu este posibil\xc4\x83 identificarea tipului de virus doar pe baza simptomelor.\n_START_SECTION_\nPrevenire\n_START_PARAGRAPH_\nSingurele modalit\xc4\x83\xc8\x9bi utile, ce pot reduce r\xc4\x83sp\xc3\xa2ndirea acestor virusuri, sunt mijloacele fizice, cum ar fi sp\xc4\x83larea m\xc3\xa2inilor \xc8\x99i m\xc4\x83\xc8\x99tile de protec\xc8\x9bie. \xc3\x8en cadrul unit\xc4\x83\xc8\x9bilor de sanitare, halatele \xc8\x99i m\xc4\x83nu\xc8\x99ile de unic\xc4\x83 folosin\xc8\x9b\xc4\x83 sunt de asemenea folosite. Izolarea (ex. carantin\xc4\x83) nu este posibil\xc4\x83 deoarece boala este foarte larg r\xc4\x83sp\xc3\xa2ndit\xc4\x83, iar simptomele nu sunt specifice. Vaccinarea s-a dovedit a fi dificil\xc4\x83 datorit\xc4\x83 num\xc4\x83rului mare de virusuri implicate \xc8\x99i muta\xc8\x9biilor rapide ale acestora. Realizarea unui vaccin eficient pe scar\xc4\x83 larg\xc4\x83 este p\xc3\xa2n\xc4\x83 \xc3\xaen acest moment foarte improbabil\xc4\x83._NEWLINE_Sp\xc4\x83larea cu regularitate a m\xc3\xa2inilor pare s\xc4\x83 aib\xc4\x83 efect \xc3\xaen reducerea transmiterii virusurilor responsabili de r\xc4\x83ceal\xc4\x83, \xc3\xaen special \xc3\xaen r\xc3\xa2ndul copiilor. Nu se cunoa\xc8\x99te dac\xc4\x83, pe l\xc3\xa2ng\xc4\x83 aceast\xc4\x83 m\xc4\x83sur\xc4\x83, utilizarea de medicamente antivirale sau antibacteriene contribuie la sporirea gradului de protec\xc8\x9bie. Purtarea m\xc4\x83\xc8\x99tilor de protec\xc8\x9bie atunci c\xc3\xa2nd \xc3\xaen jur se afl\xc4\x83 persoane infectate poate avea un efect benefic. Cu toate acestea, nu exist\xc4\x83 suficiente dovezi c\xc4\x83 men\xc8\x9binerea unei mai mari distan\xc8\x9be sociale ar aduce vreun plus \xc3\xaen acest sens. Suplimentele de zinc pot ajuta la reducerea prevalen\xc8\x9bei r\xc4\x83celii. Administrarea de rutin\xc4\x83 a suplimentelor de vitamina C nu reduce riscul de infectare sau severitatea virozei respiratorii, \xc3\xaens\xc4\x83 \xc3\xaei poate reduce durata.\n_START_SECTION_\nTratament\n_START_PARAGRAPH_\nNicio medica\xc8\x9bie sau remediu naturist nu a fost dovedit c\xc4\x83 ar reduce durata infec\xc8\x9biei. P\xc3\xa2n\xc4\x83 \xc3\xaen acest moment, tratamentul cuprinde numai ameliorarea simptomelor. Odihna mult\xc4\x83, consumarea lichidelor pentru men\xc8\x9binerea hidrat\xc4\x83rii \xc8\x99i gargara cu ap\xc4\x83 cald\xc4\x83 cu sare sunt m\xc4\x83suri conservative rezonabile. Cu toate acestea, multe dintre beneficiile tratamentului sunt atribuite efectului placebo.\n_START_SECTION_\nTratamentul simptomatic\n_START_PARAGRAPH_\nTratamentele care ajut\xc4\x83 la alinarea simptomelor includ analgezice simple \xc8\x99i antipiretice, cum ar fi ibuprofenul \xc8\x99i paracetamolul (acetaminofenul). Eficien\xc8\x9ba antitusivelor fa\xc8\x9b\xc4\x83 de analgezicele simple nu a fost demonstrat\xc4\x83. \xc3\x8en plus, nu sunt recomandate copiilor din cauza lipsei unor dovezi care s\xc4\x83 sus\xc8\x9bin\xc4\x83 eficien\xc8\x9ba lor, precum \xc8\x99i datorit\xc4\x83 poten\xc8\x9bialului d\xc4\x83un\xc4\x83tor al acestora. \xc3\x8en anul 2009, Canada a restric\xc8\x9bionat comercializarea f\xc4\x83r\xc4\x83 re\xc8\x9bet\xc4\x83 a medicamentelor de r\xc4\x83ceal\xc4\x83 \xc8\x99i tuse pentru copiii de p\xc3\xa2n\xc4\x83 la \xc8\x99ase ani din cauza \xc3\xaengrijor\xc4\x83rii privind riscurile \xc8\x99i beneficiile nedovedite. Nici pentru adul\xc8\x9bi nu exist\xc4\x83 dovezi suficiente care s\xc4\x83 justifice folosirea antitusivelor. Utilizarea defectuoas\xc4\x83 a dextrometorfanului (un medicament pentru tuse v\xc3\xa2ndut f\xc4\x83r\xc4\x83 re\xc8\x9bet\xc4\x83 medical\xc4\x83) a condus, \xc3\xaen mai multe \xc8\x9b\xc4\x83ri, la interzicerea lui._NEWLINE_La adul\xc8\x9bi, simptomele de rinoree pot fi reduse de c\xc4\x83tre antihistaminicele de prima genera\xc8\x9bie. Totu\xc8\x99i, acestea c\xc3\xa2teodat\xc4\x83 efecte adverse, cum ar fi somnolen\xc8\x9ba. Alte decongestionante, precum pseudoefedrina, sunt \xc8\x99i ele eficiente la adul\xc8\x9bi. Sprayul nazal Ipratropium poate reduce simptomele de rinoree, dar are un efect sc\xc4\x83zut asupra senza\xc8\x9biei de z\xc4\x83pu\xc8\x99eal\xc4\x83. Antihistaminicele de a doua genera\xc8\x9bie nu par a fi eficiente._NEWLINE_Din cauza lipsei studiilor medicale, nu este cunoscut dac\xc4\x83 consumul crescut de lichide amelioreaz\xc4\x83 simptomele sau scurteaz\xc4\x83 durata afec\xc8\x9biunii respiratorii. O situa\xc8\x9bie similar\xc4\x83 exist\xc4\x83 \xc8\x99i pentru utilizarea aerului umidificat \xc3\xaenc\xc4\x83lzit. \xc3\x8en urma unui studiu, s-a ajuns la concluzia c\xc4\x83 frec\xc8\x9bia pe piept cu un gel mentolat pe baz\xc4\x83 de petrolatum asigur\xc4\x83 o oarecare ameliorare a tusei \xc8\x99i congestiei nocturne, precum \xc8\x99i a dificult\xc4\x83\xc8\x9bii de a dormi.\n_START_SECTION_\nAntibiotice \xc8\x99i antivirale\n_START_PARAGRAPH_\nAntibioticele nu au vreun efect \xc3\xaempotriva infec\xc8\x9biilor virale \xc8\x99i deocamdat\xc4\x83 niciun beneficiu asupra virusurilor care cauzeaz\xc4\x83 r\xc4\x83ceala. De\xc8\x99i antibioticele pot fi \xc3\xaen general d\xc4\x83un\xc4\x83toare, din cauza efectelor lor secundare, ele sunt \xc3\xaenc\xc4\x83 adesea prescrise de c\xc4\x83tre medici. Printre motivele care stau la baza prescrierii lor at\xc3\xa2t de frecvente se num\xc4\x83r\xc4\x83 speran\xc8\x9ba pe care au oamenii de la ele, dorin\xc8\x9ba medicilor de a ajuta, dar \xc8\x99i dificultatea \xc3\xaen a exclude complica\xc8\x9biile care ar putea fi date de antibiotice. Medicamente eficiente pentru viroza respiratorie nu exist\xc4\x83, de\xc8\x99i anumite cercet\xc4\x83ri preliminare au demonstrat unele beneficii.\n_START_SECTION_\nMedicin\xc4\x83 alternativ\xc4\x83\n_START_PARAGRAPH_\nDe\xc8\x99i exist\xc4\x83 multe tratamente alternative utilizate pentru viroza respiratorie, nu exist\xc4\x83 suficiente probe \xc8\x99tiin\xc8\x9bifice pentru a sus\xc8\x9bine utilizarea celor mai multe dintre ele. Cel pu\xc8\x9bin p\xc3\xa2n\xc4\x83 \xc3\xaen anul 2010, nu existau dovezi suficiente pentru a le recomanda pentru r\xc4\x83ceal\xc4\x83 sau \xc3\xaen locul sp\xc4\x83l\xc4\x83turii nazale (care uneori se poate face pe baz\xc4\x83 de miere). Pe de alt\xc4\x83 parte, suplimentele de zinc sunt utilizate pentru tratarea simptomelor, cu studii care sugereaz\xc4\x83 reducerea duratei \xc8\x99i severit\xc4\x83\xc8\x9bii r\xc4\x83celii \xc3\xaen cazul administr\xc4\x83rii lor la cel mult 24 ore de la declan\xc8\x99area simptomatologiei. Acest lucru este valabil doar pentru persoanele anterior s\xc4\x83n\xc4\x83toase. Datorit\xc4\x83 diferen\xc8\x9belor mari dintre studiile efectuate, este necesar\xc4\x83 o cercetare suplimentar\xc4\x83 pentru a determina cum \xc8\x99i c\xc3\xa2nd este eficient\xc4\x83 administrarea de zinc. Tabletele de zinc pot avea efecte adverse, iar \xc3\xaen acela\xc8\x99i timp, nici ra\xc8\x9bionamentul recomand\xc4\x83rii lor de c\xc4\x83tre medici pentru viroz\xc4\x83 nu este unul solid. De\xc8\x99i \xc3\xaendelung cercetat, efectul vitaminei C asupra virozei respiratorii este dezam\xc4\x83gitor, cu excep\xc8\x9bia unor circumstan\xc8\x9be restr\xc3\xa2nse, respectiv persoane care fac un efort fizic intens \xc3\xaen medii de frig. Eviden\xc8\x9be privind utilitatea echinaceei sunt lipsite de consisten\xc8\x9b\xc4\x83. Diferite tipuri de suplimente de echinaceea pot varia \xc3\xaen ceea ce prive\xc8\x99te efectul pe care \xc3\xael produc. Eficien\xc8\x9ba usturoiului \xc3\xaen influen\xc8\x9barea r\xc4\x83celii este necunoscut\xc4\x83. Asupra vitaminei D s-a concentrat un singur studiu clinic, \xc3\xaens\xc4\x83 nu a reu\xc8\x99it s\xc4\x83 g\xc4\x83seasc\xc4\x83 vreun beneficiu.\n_START_SECTION_\nPrognostic\n_START_PARAGRAPH_\nViroza respiratorie este \xc3\xaen general moderat\xc4\x83 \xc8\x99i autolimitant\xc4\x83, majoritatea simptomelor atenu\xc3\xa2ndu-se \xc3\xaen decurs de o s\xc4\x83pt\xc4\x83m\xc3\xa2n\xc4\x83. Jum\xc4\x83tate dintre cazuri se amelioreaz\xc4\x83 \xc3\xaen 10 zile, iar 90% din cazuri \xc3\xaen 15 zile. Complica\xc8\x9biile severe, dac\xc4\x83 apar, se manifest\xc4\x83 \xc3\xaen general la persoanele foarte v\xc3\xa2rstnice, foarte tinere \xc8\x99i la persoanele imunodepresive. Pot ap\xc4\x83rea \xc8\x99i infec\xc8\x9bii bacteriene secundare, care pot provoca la sinuzit\xc4\x83, faringit\xc4\x83 sau o infec\xc8\x9bie la nivelul urechii. Se estimeaz\xc4\x83 c\xc4\x83 sinuzita apare \xc3\xaen 8% din cazuri, iar o infec\xc8\x9bie \xc3\xaen zona urechii \xc3\xaen 30% din cazuri.\n_START_SECTION_\nEpidemiologie\n_START_PARAGRAPH_\nViroza respiratorie este cea mai obi\xc8\x99nuit\xc4\x83 boal\xc4\x83 uman\xc4\x83 \xc8\x99i to\xc8\x9bi oamenii de pe glob sunt afecta\xc8\x9bi de ea. Tipic, adul\xc8\x9bii pot prezenta anual dou\xc4\x83 p\xc3\xa2n\xc4\x83 la cinci infec\xc8\x9bii, \xc3\xaen timp ce copiii pot avea \xc3\xaentre \xc8\x99ase \xc8\x99i zece r\xc4\x83celi pe an (ajung\xc3\xa2nd p\xc3\xa2n\xc4\x83 la dou\xc4\x83sprezece r\xc4\x83celi pentru copiii de v\xc3\xa2rst\xc4\x83 \xc8\x99colar\xc4\x83). Inciden\xc8\x9ba infec\xc8\x9biilor simptomatice este crescut\xc4\x83 la persoanele de v\xc3\xa2rsta a treia din cauza unui sistem imunitar \xc3\xaen continu\xc4\x83 sc\xc4\x83dere._NEWLINE_Nativii americani \xc8\x99i eschimo\xc8\x99ii au \xc8\x99anse mai mari s\xc4\x83 fie infecta\xc8\x9bi de r\xc4\x83celi \xc8\x99i s\xc4\x83 dezvolte mult mai des complica\xc8\x9bii precum otita medie, dec\xc3\xa2t popula\xc8\x9biile caucaziene (oameni de culoare alb\xc4\x83). Explica\xc8\x9bia acestui fapt ar putea fi dat\xc4\x83 mai degrab\xc4\x83 de condi\xc8\x9biile socio-economice precare \xc8\x99i modul de via\xc8\x9b\xc4\x83 (triburi) dec\xc3\xa2t de etnie.\n_START_SECTION_\nIstoricul bolii\n_START_PARAGRAPH_\nDe\xc8\x99i cauza virozei respiratorii a fost identificat\xc4\x83 abia \xc3\xaencep\xc3\xa2nd din anii 1950, boala a fost prezent\xc4\x83 la om din timpuri str\xc4\x83vechi. _NEWLINE_Simptomele sale \xc8\x99i tratamentul au fost descrise \xc3\xaen papirusul egiptean Ebers, cel mai vechi text medical existent, scris \xc3\xaenainte de secolul 16 \xc3\xae.e.n. Numele de \xe2\x80\x9er\xc4\x83ceal\xc4\x83\xe2\x80\x9d a \xc3\xaenceput s\xc4\x83 fie folosit \xc3\xaencep\xc3\xa2nd cu secolul al-XVI-lea datorit\xc4\x83 similitudinii dintre simptomele sale \xc8\x99i cele \xc3\xaen urma expunerii la vremea rece._NEWLINE_\xc3\x8en Marea Britanie, unitatea de cercetare a virozei respiratorii (Common Cold Research Unit sau CCU) a fost \xc3\xaenfiin\xc8\x9bat\xc4\x83 de Consiliul Medical de Cercetare \xc3\xaen 1946. De c\xc4\x83tre aceast\xc4\x83 unitate a fost descoperit \xc3\xaen 1956 rinovirusul. \xc3\x8en anii '70, CCU a demonstrat c\xc4\x83 tratamentul cu interferon \xc3\xaen timpul fazei de incuba\xc8\x9bie a infec\xc8\x9biei cu rinovirus ofer\xc4\x83 o oarecare protec\xc8\x9bie fa\xc8\x9b\xc4\x83 de boal\xc4\x83, \xc3\xaens\xc4\x83 niciun tratament practic nu a putut fi dezvoltat. Unitatea a fost \xc3\xaenchis\xc4\x83 \xc3\xaen 1989, la doi ani dup\xc4\x83 ce a \xc3\xaencheiat cercetarea privind rolul pastilelor de gluconat de zinc \xc3\xaen profilaxia \xc8\x99i tratamentul r\xc4\x83celilor cu rinovirus. Acesta a fost singurul tratament de succes din toat\xc4\x83 istoria unit\xc4\x83\xc8\x9bii.\n_START_SECTION_\nCosturile virozei respiratorii\n_START_PARAGRAPH_\nImpactul economic al r\xc4\x83celii nu este foarte bine \xc3\xaen\xc8\x9beles \xc3\xaen cea mai mare parte a lumii. \xc3\x8en Statele Unite ale Americii, viroza respiratorie duce la 75 - 110 de milioane de vizite la medic pe an, cu un cost moderat estimat la 7,7 miliarde de dolari. Americanii cheltuiesc 2,9 miliarde de dolari pe medicamente f\xc4\x83r\xc4\x83 prescrip\xc8\x9bie medical\xc4\x83 \xc8\x99i \xc3\xaenc\xc4\x83 400 de milioane de dolari pe medica\xc8\x9bii, pentru ameliorarea simptomelor, pe baz\xc4\x83 de prescrip\xc8\x9bie medical\xc4\x83. Mai mult de o treime dintre oamenii care merg la medic primesc o prescrip\xc8\x9bie de antibiotic, ceea ce are implica\xc8\x9bii asupra rezisten\xc8\x9bei la antibiotice. Anual, se estimeaz\xc4\x83 c\xc4\x83 \xc3\xaen jur de 22 - 189 de milioane de zile \xc8\x99colare sunt absentate din cauza unei r\xc4\x83celi. Ca urmare, p\xc4\x83rin\xc8\x9bii au lipsit la r\xc3\xa2ndul lor aproximativ 126 de milioane de zile lucr\xc4\x83toare pentru a sta acas\xc4\x83 s\xc4\x83-\xc8\x99i \xc3\xaengrijeasc\xc4\x83 copiii bolnavi. Dac\xc4\x83 acestea sunt ad\xc4\x83ugate la cele 150 de milioane de zile lucr\xc4\x83toare absentate de angaja\xc8\x9bii care sufer\xc4\x83 de r\xc4\x83ceal\xc4\x83, impactul economic total al pierderilor de pe pia\xc8\x9ba muncii aferente r\xc4\x83celii dep\xc4\x83\xc8\x99e\xc8\x99te 20 de miliarde de dolari pe an. Acest fapt este considerat responsabil de 40% din timpul de lucru pierdut \xc3\xaen Statele Unite.\n_START_SECTION_\nCercetare\n_START_PARAGRAPH_\nMai multe antivirale au fost testate pentru a se stabili eficien\xc8\x9ba lor \xc3\xaen cazul virozei respiratorii. Cu toate acestea, p\xc3\xa2n\xc4\x83 \xc3\xaen anul 2009, nici-unul nu a fost g\xc4\x83sit eficient \xc8\x99i nu a primit licen\xc8\x9b\xc4\x83 de comercializare. \xc3\x8en prezent, exist\xc4\x83 mai multe studii clinice \xc3\xaen curs de desf\xc4\x83\xc8\x99urare. Unele dintre acestea testeaz\xc4\x83 medicamentul antiviral pleconaril, care pare a avea premizele necesare pentru a combate picornavirusurile. Alte studii, \xc3\xaen schimb, efectueaz\xc4\x83 teste asupra eficacit\xc4\x83\xc8\x9bii vapendavirului (numit \xc8\x99i BTA-798). The oral form of pleconaril had  safety issues and an aerosol form is being studied._NEWLINE_O terapie antiviral\xc4\x83 cu spectru larg, av\xc3\xa2nd la baz\xc4\x83 o caspaz\xc4\x83 oligomerizat\xc4\x83 de ARN-dublu catenar activat, este \xc3\xaen acest moment dezvoltat\xc4\x83 la Institutul de Tehnologie din Massachusetts (SUA). Studiile preliminare efectuate au demonstrat c\xc4\x83 este eficient\xc4\x83 \xc3\xaen tratarea rinovirusului, al\xc4\x83turi de virusuri infec\xc8\x9bioase._NEWLINE_Cercet\xc4\x83torii americani de la Universitatea Medical\xc4\x83 Maryland din Baltimore \xc8\x99i Universitatea Wisconsin\xe2\x80\x93Madison au reu\xc8\x99it s\xc4\x83 secven\xc8\x9bieze genomul pentru toate tulpinile de rinovirusuri cunoscute care afecteaz\xc4\x83 omul."